SKRIFTLIG FORESPØRGSEL E-3016/02

af Cristiana Muscardini (UEN) til Kommissionen

(23. oktober 2002)

Om: Undersøgelse af narkotikaafhængighed og HIV-smitte

En række yderst alvorlige og i nogle tilfælde direkte gruopvækkende sager, som involverer unge, herunder også mindreårige, afslører de mange problemer, som omgiver en stadig større gruppe af unge i vore lande. Der er talrige årsager til den fornemmelse af utilpassethed, som mange unge føler i vore samfund, hvor selv politikerne er blevet stadig mere egoistiske og ligegyldige og ude af stand til at bekæmpe bare en del af årsagen til dette bekymrende fænomen. Derfor må vi desværre konstatere, at et stadig stigende antal unge indtager euforiserende stoffer eller såkaldt let narkotika, hvilket som bekendt er første etape hen imod et fast forbrug af narkotika, og desuden at der navnlig blandt de helt unge er et stigende antal HIV-smittede.

Der er på denne baggrund behov for mere præcis viden om dette problem og dets udbredelse. Kan Kommissionen oplyse, om der for nylig er gennemført en undersøgelse i medlemsstaterne og kandidatlandene af antallet af unge narkomaner, ofre for brugen af euforiserende stoffer og HIV-smittede, og om der er opmuntrende tegn i forhold til tidligere undersøgelser?

Svar afgivet på Kommissionens vegne af Pedro Solbes Mira

(10. januar 2003)

1. EONN (Det Europæiske Overvågningscenter for Narkotika og Narkotikamisbrug, Lissabon) indsamler regelmæssigt oplysninger om narkotikamisbrugets udbredelse generelt og blandt unge i EU. EONN fremlagde den 2. oktober 2002 såvel årsberetningen for 2002 om narkotikasituationen i Den Europæiske Union og Norge som rapporten for 2002 om narkotikasituationen i kandidatlandene i Central- og Østeuropa. Oplysninger kan findes på netstedet http://www.emcdda.org/situation/themes/drug_use_general_population.shtml.

2. Kommissionen har (via Eurostat, De Europæiske Fællesskabers Statistiske Kontor) oplysninger (på grundlag af data indsamlet af EuroHIV i Paris) om forekomst af og dødelighed forårsaget af erhvervet immumdefektsyndrom (AIDS) i EU og i Det Europæiske Økonomiske Samarbejdsområde (EØS) og kandidatlandene. Disse data, som var temaet for et nummer af Eurostats publikation Statistics in Focus i september 2002, viser udviklingerne fra 1981 til 2001 med dataene fordelt på forskellige kategorier af sygdomsoverførsel. Det samlede antal AIDS-tilfælde i perioden 1981-2001 i EU er 232 407. Procentvist er antallet af AIDS-tilfælde i gruppen for stiknarkomaner faldet de seneste år fra 43,7 % af det samlede antal tilfælde i 1996 til 33,2 % i 2001, selv om denne gruppe fortsat er den største med 39,4 % af det samlede antal tilfælde i EU fra 1981 til 2001. Der er sammenlagt indberettet 32 517 AIDS-tilfælde på grund af smitteoverførsel ved narkotikaindsprøjtning blandt unge mellem 15 og 29 år i perioden 1981-2001. Forekomsten af AIDS-smitte for stiknarkomaner pr. mio. var 8,2 tilfælde for hele EU's befolkning og 3,4 for aldersgruppen 20-24 år men hele 14,5 for de 25-29-årige, der lader til at være den mest problematiske aldersgruppe, hvad angår AIDS-smitte i forbindelse med smitteoverførsel ved narkotikaindsprøjtning

3. Undersøgelser af forekomsten af HIV-antistoffer blandt stiknarkomaner er ikke tilgængelige på nationalt plan i EU. Resultaterne fra nogle større lokale undersøgelser udført mellem 1996 og 2001 viste en forekomst på mindre end 5 % i to tredjedele af medlemsstaterne. Den højeste forekomst blev målt i Lissabon i 1998/99 (48 %), fulgt af 33,1 % i de spanske byer Barcelona, Madrid og Sevilla og 25,9 % i Amsterdam mellem 1997 og 1999. I Italien (Emilia-Romagna, Lombardiet og Sardinien) testede man det største antal narkomaner, og her var forekomsten 15,1 % i 1999, hvor den var 16,2 % i 1998.

4. Det kommende folkesundhedsprogram, som for nylig er blevet vedtaget af Parlamentet og Rådet, omfatter aktiviteter til forbedring af indsamlingen af sundhedsdata samt til forbedring af indsatsen angående sundhedsdeterminanterne. Forebyggelse af HIV/AIDS figurerer blandt de aktiviteter, der skal gennemføres.